सऊदी की जॉब ठुकराकर देश को चुना, मेहनत-ईमानदारी को राष्ट्रपति ने किया सम्मानित
आज के ‘ये मैं हूं’ में बात कश्मीर की फिरदौस जां की, जिनका बचपन तंगहाली में गुजरा। मेडिकल फील्ड में 22 साल से लोगों की सेवा कर रही फिरदौस को 2023 में ‘नेशनल प्लोरेंस नाइटेंगल’ अवॉर्ड से नवाजा गया है।
आज के ‘ये मैं हूं’ में बात कश्मीर की फिरदौस जां की, जिनका बचपन तंगहाली में गुजरा। लेकिन वह मेहनत करना जानती थीं। पैसा नहीं था तो पैसा कमाया। एक समय करियर भी तय नहीं था। लेकिन उस फील्ड में अपना करियर बनाया, जिससे वह डरती थीं।
मेडिकल फील्ड में 22 साल से लोगों की सेवा कर रही फिरदौस को 2023 में ‘नेशनल प्लोरेंस नाइटेंगल’ अवॉर्ड से नवाजा गया है। आज जानिए इनकी कहानी….
3 महीने की थी, जब पिता का साया सिर से उठ गया
मेरा बचपन जम्मू-कश्मीर के बड़गाम जिले में एक बहुत ही खूबसूरत शहर चरार-ए-शरीफ में बीता है। शहर तो खूबसूरत था लेकिन मेरे परिवार की जिंदगी बेरंग थी।
मैं मात्र ३ महीने की थी, जब मेरे पापा ने दुनिया को अलविदा कह दिया। मां के सिर पर पांच बच्चों की जिम्मेदारी आ गई। हमारे पास थोड़ी सी जमीन थी। उसी के सहारे मेरी बहादुर मां ने हम बहनों और भाई को पाला। मैंने और मेरे परिवार ने गुरबत के बहुत दिन देखे हैं।
नई किताब और स्कूल यूनिफॉर्म तक के लिए तरसे 
पैसों की तंगी की वजह से मेरी दोनों बड़ी बहनें पढ़ाई नहीं कर पाईं। मां ने मेरी एक बहन, भाई और मेरा सरकारी स्कूल में एडमिशन कर दिया। स्कूल के दिनों में हम भाई-बहन नई किताबों और यूनिफॉर्म के लिए तरस गए। कोचिंग और ट्यूशन तो हमारी पहुंच से बहुत दूर की बात थे। हमने लालेटन की रोशनी में पढ़ाई की। मगर, यह डर बना रहता कि कहीं लालटेन का तेल न खत्म हो जाए फिर बाकी रात कैसे कटेगी?
स्कूल में पहनने के लिए एक ही यूनिफॉर्म थी, इस वजह से उसे रात में ही धोकर सुखा देती। फिर सुबह उसी को पहनकर स्कूल जाती। जब हाईस्कूल में पहुंची तो वहां मेरे साथ पढ़ने वाली लड़कियां काफी अमीर घर की और इंग्लिश मीडियम से पढ़कर आई थीं। लेकिन मैंने मेहनत करना नहीं छोड़ा। अगर मैं फर्स्ट नहीं आती तो सेकेंड जरूर आती। हम तीनों भाई-बहन ने आगे बढ़ने के लिए बहुत मेहनत की।
स्कूल में आइसक्रीम खाने के लिए बेचनी पड़ी थी किताब
स्कूल में मेरी एक टीचर थीं, जो मुझे बहुत प्यार करती थीं। एक दिन स्कूल में उन्होंने देखा कि मेरी यूनिफॉर्म फटी हुई है तो उन्होंने मुझे बुलाकर कहा कि आप इतनी तेज बच्ची हो। घर जाना तो सुई-धागे से इसे सिलवा लेना। मैंने उस वक्त कहा कि मैम, मेरे घर में तो सुई-धागा भी नहीं है।
बचपन का एक और किस्सा है जो मैं कभी नहीं भूल पाऊंगी। मेरी टीचर ने मुझे बच्चों की एक किताब दी थी। एक दिन मैं दोस्तों के साथ बाहर खेल रही थी। मेरी बाकी दोस्त आइसक्रीम खाने लगीं। उन्हें आइसक्रीम खाता देखकर मुझे भी आइसक्रीम खाने का मन होने लगा, लेकिन मेरे पास पैसे नहीं थे।
मैं दुकानदार के पास गई और कहा कि मेरी किताब के बदले मुझे आइसक्रीम दे दीजिए। दुकानदार ने कहा कि आप इतनी प्यारी बच्ची हैं कि मैं आपको आइसक्रीम ऐसे भी दे सकता हूं। मगर, मैंने कहा कि मां ने कहा है कि कभी किसी के सामने हाथ नहीं फैलाने चाहिए। मैंने दुकानदार को किताब दी और उससे पैसे ले लिए। फिर उन्हीं पैसों से आइसक्रीम खरीदी और बचे हुए पैसों को फिर उसी दुकानदार को दिया तो उसने मेरी किताब वापस कर दी।
बचपन में रोटी मोड़कर माइक बनाती और बन जाती रिपोर्टर
मैंने हाईस्कूल की पढ़ाई खत्म की। उसके बाद मेरा कोई लक्ष्य नहीं था। एक तरह से कोई मकसद नहीं था। मेडिकल का एग्जाम दिया, मगर सफल नहीं हो पाई। शायद मुझे रिपोर्टर बनना था। क्योंकि मैं हाथ में रोटी को मोड़कर माइक की तरह बनाती और रिपोर्टर बनने की एक्टिंग किया करती।
तब दिमाग में कुछ भी क्लियर नहीं था। उस वक्त मां ने कहा कि अब तुम नर्सिंग करोगी। मैंने ये सुनते ही हाथ खड़े कर दिए। मैंने मां से कहा-ये मुझसे नहीं होगा। मुझे हॉस्पिटल से डर लगता है। मैं खून नहीं देख सकती, लोगों को तकलीफ में नहीं देख सकती। मैं लोगों को अपने सामने रोते भी नहीं देख पाऊंगी। फिर मां ने कहा कि तुम नर्सिंग ही करोगी क्योंकि यह समाज सेवा है।
मां की मृत्यु जिंदगी का टर्निंग पॉइंट बनी
मां के बहुत समझाने पर मैं नर्सिंग के फील्ड में आ गई। साल 2005 के अप्रैल में मेरी मां की एक्सीडेंटल डेथ हुई। मैंने पापा को कभी देखा नहीं था तो उनके लिए उतनी तकलीफ महसूस नहीं हुई। लेकिन मां का जाना मेरी दुनिया लुटने जैसा था। मेरी उम्मीदें टूटकर बिखर गईं।
लेकिन उस वक्त नर्सिंग फील्ड ने ही मुझे संभाला। बहुत कुछ सिखाया। जब मैं पेशेंट का ध्यान रखती और वे ठीक होने के बाद जब मुस्कुराते तो मुझे सुकून मिलता। लोगों की सेवा करके मुझे अंदर से शांति मिलती। लगने लगा कि मुझे यही तो करना था और मां की भी यही ख्वाहिश थी। फिर मैंने पूरे दिल से नर्सिंग को अपना लिया।
नौजवान टीचर की जान बचाकर लगा जिंदगी में कुछ बड़ा काम किया है
मेरी दूसरी पोस्टिंग में ही मुझे इंटेसिव यूनिट केयर (ICU) की जिम्मेदारी मिली। उस दौरान एक केस आया, जिसमें एक नौजवान टीचर को तुरंत ऑक्सीजन की जरूरत थी। डॉक्टर किसी और पेशेंट को देखने में बिजी थे। जिस कंडीशन में वो अस्पताल पहुंचा था, वहां मौजूद सारे स्टाफ ने कहा ये नहीं बचेगा।
मैंने उस वक्त खुद फैसला लेते हुए उसे ऑक्सीजन लगाई। उसके बाद उसे वेंटिलेटर पर शिफ्ट किया। हम सबकी कोशिशों से वो बच गया। जब वह पेशेंट अस्पताल से डिस्चार्ज हुआ तो वो वक्त हमारे लिए सेलिब्रेशन जैसा था। उस वक्त मुझे लगा कि मैंने पहली बार जिंदगी में कुछ बड़ा काम किया है। उस एक केस ने मुझे नर्सिंग करियर में आगे बढ़ने में बहुत मोटिवेट किया।
खबर में आगे बढ़ने से पहले पोल के माध्यम से अपनी राय साझा करते चलें...
विदेश का पैसा छोड़ अपने लोगों की सेवा करना चुना
मेरे पति भी डॉक्टर हैं। वो सउदी अरब के रियाद में बतौर इमरजेंसी फिजिशियन काम करते हैं। मेरे पति ने मुझे सऊदी के लिए कई ऑफर दिए लेकिन मैंने मना कर दिया। अगर मैं सऊदी का ऑफर लेती तो उसमें बहुत पैसा था। लाइफ एक तरह से सेट होती। लेकिन मैं ये मानती हूं कि पैसा सबकुछ नहीं होता। मैं अपना देश छोड़ना नहीं चाहती हूं। अपने लोगों की सेवा करना चाहती हूं। मुझे इसी में सुकून मिलता है।<
कोविड के दौरान आगे बढ़कर निभाई अपनी जिम्मेदारी
मैं कश्मीर में अपने दो बच्चों के साथ अकेले रहती हूं। जब कोविड का वक्त शुरू हुआ, उस समय भी मैं अपनी ड्यूटी से पीछे नहीं हटी। लोगों की सेवा के लिए मुझे अपने दो छोटे बच्चों को घर पर छोड़कर जाना पड़ा। कभी पड़ोसी तो कभी भाई के भरोसे छोड़कर जाती।
मैं बच्चों तो कई-कई दिन तक मिल नहीं पाती थी। यहां तक कि उस समय ईद पर भी मैं उनसे मिल नहीं पाई। मेरे बच्चों ने अकेले ही सबकुछ मैनेज किया है।
दो दशक की मेहनत-ईमानदारी के लिए राष्ट्रपति ने किया सम्मानित 
मैं 2२ साल से नर्सिंग फील्ड में हूं। फिलहाल मैं शेर-ए कश्मीर इंस्टीट्यूट ऑफ मेडिकल साइंस (SKIMS) मैं स्टॉफ नर्स हूं। २२ साल के करियर में मुझे जहां-जहां पोस्टिंग दी गई, वहां गई। मैंने ट्रांसफर रूल को पूरी ईमानदारी से फॉलो किया है।
अस्पताल के साथ मैंने पढ़ाई, घर सब बखूबी संभाला। मैंने नर्सिंग में मास्टर और पीएचडी की। मैंने नेशनल और इंटरनेशनल जर्नल के लिए रिसर्च पेपर लिखे। मेडिकल स्टूडेंट के लिए अपने पैसों से दो बुकलेट भी लिखी हैं।
अस्पताल के बाद मुझे जो भी थोड़ा वक्त मिलता है, उस दौरान में झुग्गी-झोपड़ी में रहने वाले लोगों की सेवा करती हूं। मैंने इन इलाकों में जाकर टीकाकरण अभियान चलाया। आज भी जब समय मिलता अलग-अलग एरिया में जाकर लोगों की देखभाल करती हूं। अपना रिसोर्स लगाकर ड्रग एडिक्शन, पीयर प्रेशर जैसी चीजों पर स्कूल में अवेयरनेस प्रोग्राम चलाया है।
ड्रग एडिक्शन पर केस स्डटी भी लिखी है। मैंने ड्यूटी से बढ़कर लोगों की सेवा की है और कर रही हूं। इन सबको देखते हुए राष्ट्रपति दौपद्री मूर्मू ने मुझे राष्ट्रपति भवन में बुलाकर ‘नेशनल प्लोरेंस नाइटेंगल’ अवाॅर्ड से सम्मानित किया है।
